Fra talerstolen: Trenger man det dobbelte av en statsråd for å lede vaffelselgere?

FORSVARTE LØNNSYSTEMET: President Yngve Hallen på talerstolen søndag morgen. Foto: Ole Kristian Strøm ,

Lederlønninger i NFF: Nei til lønnstak

ULLEVAAL (VG) Et klart flertall på fotballtinget sa søndag morgen nei til å moderere lederlønningene i NFF.

Oppdatert 28. februar 2016

Artikkelen er over fire år gammel

VAFFELSTEKER: Thorbjørn Jungård fra Bossekop ville at at NFF-lønningene ikke skulle være høyere enn for statsråder - men ble nedstemt på fotballtinget. Foto: Ole Kristian Strøm , VG

Det ble bokstavelig talt vaffelrøre da fotballtinget diskuterte lønnsnivået i organisasjonen.

VG har den siste uken avslørt at 10-15 ledere i fotballforbundet tjener mer enn én million kroner.

Klubbene Bossekop og Eidskog hadde lagt fram et forslag om at «avlønning av administrative stillinger ikke overstiger nivå som gjelder for statsrådsstillinger».

Les også: Drillo mener Kjetil Siem må gå.

Fotballpresident Yngve Hallén gikk på talerstolen og oppfordret tinget om å stemme mot forslaget - og fikk gjennomslag.

Det var Bossekops Thorbjørn Jungård hadde lest VG og begrunnet forslaget slik:

– Jeg ser også at kompetanse skal belønnes, og det er her min undring slår inn. Hva sier man til eierne da? Eierne som også er det viktigste premisset for produktet.

Les også: Sembs superlønn provoserer fotball-Norge.

– Jo, jeg skjønner jo at det å steke vafler og selge lodd ikke er særlig kompetansekrevende, men for å sammenligne med andre: Er det å lede AS Norge bare halvparten så kompetansekrevende som å lede en gjeng med vaffelstekere og loddselgere, sa Bossekop-lederen til humring i salen - med henvisning til at generalsekretær Kjetil Siem tjener dobbelt så mye som statsrådene.

Klubbene bak forslaget argumenterte med at høye lønner undergraver idrettens omdømme og motivasjon for frivillighet.

– Å snakke om nivå og holdninger er betimelig. Jeg ser i media at vi er som en bedrift å regne. Og at markedsmekanismer for ansatte slår inn. Ja, er vi en bedrift – så er det rett å si at vi som her representerer eierne, sa Jungård fra talerstolen.

Les også: NFF-direktør langer ut mot fotballtopper

– Blir det for stor avstand mellom de som leder, og de som blir ledet, så forsvinner motivasjonen.

Jungård fortsatte:

– Vi skal vokte oss vel for ikke å unne folk å tjene penger. Men når vi ser hvordan det kan gå, så er det grunn til å stoppe opp. Vi samhandler jo internasjonalt, som for å omskrive ordtaket, skriker hele hele veien til fengselet. Og det synes som om grådighet har vært motivasjon. Hva synes vi at våre ledere skal motiveres av? Det er hovedmotivasjonen bak forslaget.

Kommentar: Eposten som ryster fotball-Norge.

Fotballpresident Yngve Hallén gikk på talerstolen og sa seg først helt enig i at lønnsnivået bør kunne være tema på Forbundstinget.

– Jeg skjønner at det er vanskelig å lede denne organisasjonen ved å balansere det profesjonell, rundt store markedsavtaler som går på utvikling, rundt store TV-avtaler som både har utvikling, salgskompetanse, utvikling av Ullevaal Media Center – hvor vi konkurrerer i en bransje der vi vet hvordan lønningene er. Og rundt Idrettens Helsesenter, som består av mange leger og høy kompetanse.

– Disse selskapene er en kjemperessurs for norsk fotball og skaper store inntekter, sa den avgående fotballpresidenten.

– Det er derfor ikke bare snakk om salg av vafler.

Han argumenterte for at et lønnstak ville virke hemmende.

– Jeg vil likevel si at vi er observant på situasjonen. Vi har hatt flere møter der dette har vært tema mellom forbundsstyret og generalsekretær.

Publisert: 28.02.16 kl. 10:58 Oppdatert: 28.02.16 kl. 13:02

Les også

Mer om Norges Fotballforbund (NFF)